Alfa Romeo is 'n motorfabrikaat wat deur die Italiaanse motormaatskappy Fiat besit word. Alfa Romeo is in 1920 gestig en is sedert 1986 deel van Fiat SpA. Die maatskappy was oorspronklik bekend as ALFA, wat 'n akroniem is vir Anonima Lombarda Fabbrica Automobili (vertaal: Lombardiese Voertuigfabriek, Publieke Maatskappy). 'n Tekenaar genaamd Romano Cattaneo het die ALFA-embleem in samewerking met 'n ontwerper genaamd Giuseppe Merosi geskep. Dit het bestaan uit 'n kombinasie van die skild van die stad Milaan en die familiewapen van die Visconti's, saamgesnoer in 'n blou sirkel met die woorde "ALFA ROMEO" en "MILAN" wat deur 'n Savoy-knoop van mekaar geskei is. Die woord "MILAN" is in 1970 verwyder, om die huidige skild te gee. Alfa Romeo het ook tydens die Tweede Wêreldoorlog enjins vir vliegtuie gebou. Onder andere het die Macchi C.202, Macchi C.205 en Reggiane Re.2000 Alfa Romeo enjins gebruik.